Мотиви - промяна на Наредба за обществения ред/вносител Даниела Божинова, общински съветник


МОТИВИ 
към проект на Наредба за изменение и допълнение на Наредбата за опазване на обществения ред на територията на Община Бургас

1. ПРИЧИНИ, които налагат приемането на Наредба за изменение и допълнение на Наредбата за опазване на обществения ред на територията на Община Бургас
Гражданската активност и прояви от вида събрания на открито, митинги, манифестации и др. бележи възходящ тренд и според авторитетни политологични изследвания е основен маркер за развитието на демократичното общество през 21 век. 
Правото на сдружаване и мирни събрания, свободата на словото и изразяването са конституционно установени в Република България, а Законът за събранията, митингите и манифестациите (ЗСММ) урежда първично обществените отношения, свързани със споменатите масови прояви. Обнародван през 1990 г. ЗСММ, за съжаление, изостава от ускореното развитие на обществените отношения, които регламентира. 
Ето защо голяма част от общините в България през последните години доразвиват на подзаконово ниво регламента на събранията, митингите и манифестациите. Приемането на по-подробна и ясна нормативна уредба се налага не само от ръста на протестите, но и от появата и трайното установяване у нас на явлението контрапротест. 
На 15 май 2021 г. централният площад на гр. Бургас беше арена на две подобни антагонистични масови прояви. Техният анализ, осъществен от вносителя на този проект, включващ интервюта с участници, с директора на Областна дирекция на полицията, наблюдатели, правозащитни организации и др. и направеният документален преглед на действията на местната изпълнителна власт по повод конкретния случай, показват, че е налице обективна необходимост от формулиране на „общи правила за поведение, приложими към индивидуално неопределен кръг субекти и имащи нееднократно действие” (чл.1а ЗНА). С тези правила се предлага да се осъвремени и допълни Наредбата за опазване на обществения ред на територията на Община Бургас, така че да се постигнат следните цели:

2. ЦЕЛИ
· Да се гарантират едновременно правото на протест и мирни събрания и общественият ред и безопасността на участниците в тях, гражданите и гостите на Община Бургас в сложни ситуации на протести и контрапротести или други подобни масови прояви на открито;
· Да се предвиди път на действие за органа на местна изпълнителна власт при вземане на решение относно прояви, заявени за едно и също място и/или време и/или маршрут;
· Да се повиши прозрачността и предвидимостта при извършване на промени спрямо заявените параметри на митинг, събрание, манифестация и др. 

· Да се повиши обществената осведоменост и улесни процедурата по заявяване на събрания, митинги и манифестации от организаторите чрез въвеждане на формуляр за уведомление и възможност за заявяване онлайн.


3. СРЕДСТВА – финансови и други, необходими за прилагането:

За прилагане на допълнението в Наредбата не са необходими финансови средства, освен минимални за създаването и поддържането на е-уведомление на сайта на Община Бургас, така че да бъде налично за онлайн попълване и подаване от организаторите на събрания, митинги и манифестации. 

4. СЪОТВЕТСТВИЕ с националното право и правото на Европейския съюз:

Предлаганите промени в Наредбата не противоречат на норми от по-висока степен на националното право или на правото на Европейския съюз.

Предлаганото допълнение се очаква да улесни прилагането на ЗСММ на местно ниво, а с това и да допринесе за намаляване на конфликтността и съдебните дела в тази област, включително и към Европейския съд по правата на човека, който към 2018 г. е отсъдил осем пъти срещу България в дела за протести ( за нарушение на чл.11  от Европейската конвенция за защита на правата на човека и основните свободи).

